text: Àfrica | Marroc
  by Laia Díaz | 17 maig 2018
  Un dels regals que ens van portar els Reis Mags va ser una escapada de cap de setmana amb servei de cangur, així que vam escollir una destinació on viatjar amb la petita hauria estat una mica més complicat de l'habitual. La nostra tria va ser visitar Marràqueix en 3 dies.
  A continuació, us deixem uns quants tips per ajudar-vos a organitzar i preparar una escapada a Marràqueix i un pressupost orientatiu perquè tingueu una idea de quant us pot costar.
  La compra dels vols
  Passaport i visat
  Moneda i formes de pagament
  Trasllat de l'aeroport al centre
  Allotjar-se en un riad
  Què i on menjar a Marràqueix?
  Heu de tastar el te
  Comprar als socs de Marràqueix
  Des de fa uns anys, tant Vueling com Ryanair volen des de Barcelona y Madrid a l'aeroport de Marràqueix-Menara, el segon més important del Marroc.
  A més, els horaris dels vols són bastant bons, ja que pots optar per sortir a primera hora del matí i tornar bastant tard al vespre. Nosaltres vam anar amb Ryanair i vam tornar amb Vueling, ja que era la millor combinació horària per poder aprofitar al màxim els tres dies.
  L'aeroport de Marràqueix el van remodelar completament fa poc, de manera que la terminal és molt nova i està tot molt ben indicat.
  Per visitar Marràqueix des d'Espanya no és necessari cap visat, únicament cal que el passaport estigui en vigor.
  L'únic que, tant per entrar com per sortir del país, cal omplir un petit imprès amb dades personals, el lloc on estaràs allotjat i el motiu del viatge. Aquests impresos es troben al mateix aeroport, just abans de passar el control de passaports.
  La moneda oficial al Marroc és el dirham (dh).
  Nosaltres vam prendre diners canviats perquè les condicions que ens fa el nostre banc són molt bones, però sapigueu que a Marràqueix hi ha nombroses cases de canvi i la majoria fan el mateix tracte que el que ens van fer a nosaltres: 1 € – 10 dh.
  Tingueu en compte que si canvieu diners a l'aeroport, segurament, us sortirà molt més car, però abans de passar el control de seguretat de l'aeroport, quan estigueu de tornada, canvieu els bitllets que us quedin perquè a dins no hi ha cases de canvi.
  Hi ha nombrosos llocs que accepten euros, sobretot els hotels o els riads, i la majoria de restaurants i allotjaments es poden pagar amb targeta de crèdit. És possible que la vostra entitat bancària us cobri un percentatge per canvi de divisa si feu pagaments amb targeta, per això és millor consultar-ho abans de marxar de casa.
  On haureu de pagar en efectiu sí o sí és als socs.
  Hi ha una hora menys de diferència horària respecte a Espanya. Així doncs, tingueu en compte que haureu d'endarrerir els vostres rellotges quan arribeu al Marroc.
  El trasllat de l'aeroport al riad el vam contractar directament amb l'hotel uns dies abans de viatjar. Ens van demanar 20€ per un transport privat.
  Tot i que era una mica més car que d'altres transports privats, vam decidir contractar-lo amb ells per la comoditat que suposava ja que, com que els vehicles no poden circular per alguns carrerons de la Medina, el vehicle ens va deixar en una plaça propera i, un cop allí, ens esperava un senyor amb un carretó per transportar les nostres maletes i acompanyar-nos fins a la porta del riad. Sense ell ens hauríem perdut…
  Si des del riad us ofereixen aquesta opció, no dubteu a agafar-la, sobretot si arribeu de nit perquè no us serà gens fàcil orientar-vos per la Medina. També podeu contractar el vostre trasllat des de l'aeroport fent clic aquí.
  Una altra opció és negociar el preu del trasllat amb un dels nombrosos taxistes que esperen a la porta de l'aeroport, que normalment demanen preus bastant alts, o bé agafar el transport públic. L'autobús 19 va fins a la plaça Jemaa el-Fna i el preu del bitllet són 30 dh.
  La millor opció d'allotjament a Marràqueix és, sens dubte, dormir en un petit riad al centre de la Medina. Es tracta de petits establiments, normalment no tenen més de 10 habitacions, i funcionen de manera similar als B&B.
  El principal problema serà escollir-ne un perquè n'hi ha moltíssims i a preus molt assequibles per les prestacions que ofereixen.
  Nosaltres ens vam allotjar al Riad Le Jardin des Sens, ubicat a 5 minuts de la placa Jemaa el-Fna. No és dels més barats, però, com que va ser un regal vam estar encantadíssims. Els propietaris són un matrimoni francès i, tant ells com tot el personal que hi treballa, són encantadors.
  Només arribar ens van oferir un esmorzar gratuït mentre esperàvem que la nostra habitació estigués llesta, entre molts altres detalls. A més, la primera nit vam decidir quedar-nos-hi a sopar i el menjar no podia estar més deliciós. Sense cap mena de dubte, un riad recomanable al 100%.
  Això sí, tingueu en compte que si teniu el son lleuger és millor que us allotgeu en un hotel que no pas en un riad, ja que els sons reverberen bastant als patis interiors i les habitacions no són tot el silencioses que un voldria.
  A Marràqueix trobareu restaurants, botigues i paradetes de menjar a cada cantonada. Un consell, per tal que el vostre estómac no pateixi molt, és que mengeu als llocs on veieu que hi ha gent local.
  Cada nit la plaça Jemaa el-Fna s'omple de paradetes de menjar de tot tipus amb taules i cadires per menjar com un marroquí més. A nosaltres ens feia gràcia provar-ho, però, finalment vam desistir. És impossible acostar-te a una parada a mirar què cuinen sense que se t'apropi algú que treballa a la parada insistint perquè hi seguis, que ells són els més bons i els més barats. Ens vam posar bastant nerviosos i al final vam optar per seure tranquil·lament en un restaurant.
  El menjar no és car, fins i tot, en restaurants turístics i ben cuidats els preus són raonables. Ara, si voleu menjar molt barat podeu optar per fer-ho en qualsevol paradeta o petit establiment.
  A continuació, us deixem el nom dels tres restaurants on vam anar nosaltres i d'on vam sortir encantadíssims.
  La Terrasse Ben Youssef. Vam demanar un cous-cous vegetal i un menú que incloïa sopa de llegum, tajin de carn picada amb ou i postres. Amb la beguda vam pagar 195 dh.
  Nomad (1 Derb Aarjane, al costat de la plaça de les Espècies). No és barat, però la seva terrassa sobre la Medina és increïble per descansar una estona. Un tajin de pollastre, una hamburguesa de corder i la beguda ens van sortir per 265 dh.
  Café Kessabine. Ubicat en una de les cantonades de la plaça Jemaa el-Fna, no té les millors vistes sobre la plaça, però la seva pastilla ens va encantar. La pastilla és un menjar tradicional que és com una mena de farcell de massa filo farcit amb verdures, fruits secs i carn i decorat amb canyella. Ens va agradar tantíssim que hi vam anar un dia a sopar i l'endemà a dinar! Vam pagar, amb la beguda, poc més de 200 dh.
  Si una cosa heu de fer al Marroc es beure te a la menta. És igual si no us agrada el te o no sou de beure'n massa. Està increïblement bo! A l'Àlex no li agrada gens el te i quan entràvem en un local era el primer que demanava.
  A tot arreu us n'oferiran per uns 15-20 dh. Us recomanem que quan s'estigui fent fosc, pugeu a la terrassa del Café du Grand Balcon, ubicat en una cantonada de la plaça Jemaa el-Fna. És un lloc per turistes, sí, però val la pena pagar els 15 dh que costa un te (no es pot entrar sense consumir) per contemplar com bull la plaça a aquelles hores. Per nosaltres va ser un dels millors moments del viatge!
  Seria bastant increïble que aneu de viatge a Marràqueix i no compreu res als socs. Hi ha centenars de botigues plenes de detalls i records que voldreu emportar-vos. Però, comprar als socs no és feina fàcil. Per això hem preparat una guia amb consells per comprar als socs de Marràqueix.
  Pressupost d'una escapada de 3 dies a Marràqueix per a dues persones
  Vols: 374€ (inclou reserva de seient i embarcament prioritari amb Ryanair)
  Allotjament i esmorzar Riad Le Jardin des Sens: 238€
  Trasllats del Riad a l'aeroport: 40€
  Excursió amb quad: 65€
  Menjades: 125€
  Entrades: 16€
  Regals: 62€
  Total: 920€ (460€ per persona)
  Tingueu en compte que es pot fer una escapada de 3 dies a Marràqueix amb molt menys pressupost. Nosaltres ens vam allotjar en un riad de classe mitjana/alta, no ens vam tallar a l'hora d'escollir els llocs on menjar i els vols ens van sortir relativament cars perquè no teníem flexibilitat de dates. Així doncs, si us organitzeu amb temps o podeu escollir les dates us poden sortir molt més barats.
  Esperem que tota aquesta informació us hagi resultat útil si esteu preparant una escapada a Marràqueix i no dubteu a posar-vos en contacte amb nosaltres si necessiteu resoldre cap dubte.
  Més articles per orgatnizar una escapada a Marràqueix:
  Guia i consells per comprar als socs de Marràqueix
  Reserva aquí els millors hotels de Marràqueix al millor preu
  Reserva un router portàtil aquí per tenir wifi 4G en tot moment
  Reserva aquí els millors tous i excursions a o des de Marràqueix en castellà
  Reserva el teu trasllat de l'aeroport al centre de Marràqueix aquí
  Quan vam fer l'escapada a Marràqueix, tot i que només hi vam estar tres dies, volíem fer alguna cosa que anés més enllà de passejar per la Medina i els socs, així que després de mirar quines opcions teníem vam decidir fer una ruta en quad pel Palmeral i el desert de...
  Guia i consells per comprar als socs de Marràqueix i no morir en l'intent
  Visitar Marràqueix i no caure en la temptació de comprar un record en algun dels seus nombrosos socs és gairebé impossible. O tens molta força de voluntat o la butxaca molt escurada o serà molt difícil no sucumbir a alguna ganga o a les dots venedores dels marroquins....